Instant pakurák kóstolója
Nagyon szeretjük a jó kávét, Péter Anna ráadásul tiszteletbeli olasz, úgyhogy neki különösen a szíve csücske ez az egész kávédolog. Ennek kicsit ellentmond, hogy ezúttal öt instant kávét néztünk meg, ami a kávéknál tényleg a tápláléklánc legalja, ha nem vesszük a cikóriás izéket és az elõre bekevert, cukros, tejporos másik izéket.
Az öt instant kávét vakon kóstoltuk végig, mindegyikbõl egy adagot készítettünk, ugyanannyi vízzel öntöttük fel, és cukor és tej nélkül próbáltuk mindet.

Tchibo Gold

Szerintünk: "Égett savas szag, hab semennyi, amikor leégetsz rizst, olyan szaga van. Durva savanyúság és keserûség, de semmi más. Kávéíz alig van. Pusztító savanyúság."

Davidoff 57 espresso Dark Roast

A marketinges szerint: "A Davidoff kávésommelierje által összeállított mestermû (...) enyhén csokoládés ízjegy, amit a sötét és intenzív pörkölés jellegzetes espresso ízzel ajándékoz meg." Szerintünk: "Ennek szép habja van, de rettenetesen büdös. Konkrétan szemét szaga van, égett szemét, amikor õsszel az avarra rádobsz egy tejeszacskót, azt az ízjegyet vélem felfedezni. Valamivel kávésabb íze van elsõre, aztán amikor lenyeled, akkor bakelit. Az utóíz mindent elront."

Douwe Egberts Omnia

A marketinges szerint: "kellemes, harmonikus ízû, gazdag aromájú kávé" Szerintünk: "Az illata nem borzalmas, sõt édeskés, de van egy kis égett krumplihéjas beütése. Az íze viszont rettenetesen savanyú. De annyira, hogy összehúzza a szájat."

Nescafé Classic

Szerintünk: "Balaton-part szaga van, hínár, amikor a hullámtörõ kövekre rászárítja a nap. Vegetális bûz, vagy nem tudom hogy nevezik ezt a szakírók." "Na végre, az elsõ kávé, aminek kávéhoz hasonlít az íze, úgy értem rendes kávéhoz. Nagyon rossz, zaccos kávéhoz, de legalább kávéhoz. A kilencvenes években az Országos Széchényi Könyvtárban volt ilyen a kávé. Egy hatalmas, nyomós termoszban állt egész nap, és délutánra már eléggé megkopott a reggel sem messze ragyogó fénye. Az volt pontosan ilyen."

Eduscho dupla

Szerintünk: "Ennek nagyon krémes, vastag habja van. Volt, szintén a kilencvenes években egy rettenetesen olcsó kávés parfüm, annak volt ilyen illata. Savanyú, édeskés kölni. Nekem pont olyan szag, mint a nagyon sokáig fõzött lóbab. Íze savanyú, pörköltes, de nem fájdalmasan rossz, csak egyszerûen nem jó."

Mivel nem fogyasztunk ilyesmiket, túlzottan nem lepõdtünk meg a végeredményen. A kávé is olyan, mint a pizza, kizárólag finom alapanyagokból, célszerszámban sütve, elkészülte után pár percig jó, mégis az egész világ robogók hátsó dobozából eszi, és porból keveri. Értetlenül állunk mindkét jelenség elõtt.
Tchibo Omnia Davidoff Eduscho pokol munkahelyi baleset kávé instant kávé Nescafé Douwe Egberts